title: A Bizottság (EU) 2020/622 végrehajtási rendelete (2020. április 29.) egyes áruk Kombinált Nómenklatúra szerinti besorolásáról

text:
                  7.5.2020

                  HU

                  Az Európai Unió Hivatalos Lapja

                  L 144/6

         A BIZOTTSÁG (EU) 2020/622 VÉGREHAJTÁSI RENDELETE
         (2020. április 29.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat (1) oszlopában leírt árukat a (3) oszlopban feltüntetett indokok alapján a táblázat (2) oszlopában megjelölt KN-kód alá kell besorolni.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 29-én.

                  a Bizottság részéről,

                  az elnök nevében,

               Stephen QUEST

                  Főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            MELLÉKLET

                        Árumegnevezés

                        Besorolás (KN-kód)

                        Indokolás

                        (1)

                        (2)

                        (3)

                        Autórádió téglalap alakú előlapja (ún. „vezérlőpanel”), amely több, a rádió különböző funkciónak bekapcsolására szolgáló nyomógombot tartalmaz. Műanyagból készült. A gombokon/kapcsolókon lézerkivetítéssel gravírozott feliratok vannak.
                        Az árucikket elektromos vagy elektronikus alkotórész nélkül állítják vám elé.
                        (Lásd a képeket.) (*1)

                        8529 90 92

                        A besorolást a Kombinált Nómenklatúra értelmezésére vonatkozó 1. és 6. általános szabály, a XVI. áruosztályhoz tartozó Megjegyzések 2. b) pontja, valamint a 8529, a 8529 90  és a 8529 90 92  KN-kódok szövege határozza meg.
                        Az árucikk közvetlen szerepet játszik az autórádió használatában. Elengedhetetlen alkotórész annak működéséhez, mivel az előlap teszi lehetővé az érintkezési pontok aktiválását, és ezáltal a rádió különböző funkcióinak elérését. Szerkezete és működési módja kizárja az autórádió alkotórészétől eltérő célú használatot. (Lásd a Bíróság C-183/06. sz., RUMA GmbH kontra Oberfinanzdirektion Nürnberg ügyben 2007. február 15-én hozott ítéletét, ECLI:EU:C:2007:110). Következésképpen az autórádió alkatrészének tekintendő. Az árucikket ezért a 8529 vámtarifaszám alá kell besorolni a 8527 vtsz. alá tartozó készülékek más alkatrészeként.
                        A 8529 90 49  vtsz. alá történő besorolás kizárt, mert az árucikk nem „káva (burkolat) vagy szekrény (burkolat)” a 8529 vámtarifaszám értelmezése szerint, csupán egy autórádió előlapja (lásd még a Kombinált Nómenklatúra Magyarázatában a 8529 90 41  és a 8529 90 49  alszámokhoz tartozó magyarázat harmadik bekezdését).
                        Következésképpen az árucikket a 8529 90 92  KN-kód alá kell besorolni a 8527 vtsz. alá tartozó készülékek más alkatrészeként.

               (*1)  A képek csupán tájékoztató jellegűek.


title: A Bizottság (EU) 2020/623 végrehajtási rendelete (2020. április 30.) egy szeszes ital bejegyzett földrajzi árujelzőjéhez kapcsolódó termékleírást érintő módosítás jóváhagyásáról [Ratafia de Champagne]

text:
                  7.5.2020

                  HU

                  Az Európai Unió Hivatalos Lapja

                  L 144/10

         A BIZOTTSÁG (EU) 2020/623 VÉGREHAJTÁSI RENDELETE
         (2020. április 30.)
         egy szeszes ital bejegyzett földrajzi árujelzőjéhez kapcsolódó termékleírást érintő módosítás jóváhagyásáról
         [Ratafia de Champagne]
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a szeszes italok meghatározásáról, megnevezéséről, kiszereléséről, címkézéséről, a szeszes italok nevének az egyéb élelmiszerek kiszerelésén és csomagolásán való feltüntetéséről, a szeszes italok földrajzi árujelzőinek oltalmáról, a mezőgazdasági eredetű etil-alkoholnak és desztillátumoknak az alkoholtartalmú italok gyártásában való felhasználásáról, valamint a 110/2008/EK rendelet (1) hatályon kívül helyezéséről szóló, 2019. április 17-i (EU) 2019/787 európai parlamenti és tanácsi rendeletre és különösen annak 30. cikke (2) bekezdésére,
         mivel:

                     (1)

                     A 110/2008/EK európai parlamenti és tanácsi rendelet (2) 17. cikkének (5) bekezdésével összefüggésben értelmezett 21. cikkének megfelelően a Bizottság megvizsgálta Franciaország 2018. július 5-dikei kérelmét a 110/2008/EK rendelet alapján oltalmat élvező „Ratafia de Champagne” földrajzi árujelzőre vonatkozó műszaki dokumentáció módosításának jóváhagyását illetően. A kérelem a „Ratafia de Champagne” elnevezés „Ratafia champenois”-ra történő módosítását tartalmazza.

                     (2)

                     A 110/2008/EK rendeletet felváltó (EU) 2019/787 rendelet 2019. május 25-én lépett hatályba. A szóban forgó rendelet 49. cikkének (1) bekezdésével összhangban a 110/2008/EK rendeletnek a földrajzi árujelzőkre vonatkozó III. fejezete 2019. június 8-án hatályát vesztette. Az (EU) 2019/787 rendelet 22. cikkének (2) bekezdése értelmében a 110/2008/EK rendelet alapján a kérelmek részeként 2019. június 8. előtt benyújtott műszaki dokumentációkat termékleírásnak kell tekinteni.

                     (3)

                     Miután a Bizottság megállapította, hogy a kérelem megfelel a 110/2008/EK rendeletnek, a módosítás iránti kérelmet – az (EU) 2019/787 rendelet 50. cikke (4) bekezdése első albekezdésének megfelelően – a 110/2008/EK rendelet 17. cikkének (6) bekezdése alapján közzétette az Európai Unió Hivatalos Lapjában (3).

                     (4)

                     Mivel a Bizottsághoz nem érkezett az (EU) 2019/787 rendelet 27. cikkének (1) bekezdése szerinti felszólalás, a termékleírás módosítását az említett rendelet 30. cikkének (2) bekezdése alapján jóvá kell hagyni, amely bekezdés értelemszerűen a termékleírás módosításai tekintetében is alkalmazandó,

               ELFOGADTA EZT A RENDELETET:

            1. cikk
            A „Ratafia de Champagne” elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 30-án.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 130., 2019.5.17., 1. o.

            (2)  Az Európai Parlament és a Tanács 110/2008/EK rendelete (2008. január 15.) a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EK tanácsi rendelet hatályon kívül helyezéséről (HL L 39., 2008.2.13., 16. o.).

            (3)  HL C 431., 2019.12.23., 31. o.


title: A Bizottság (EU) 2020/1086 végrehajtási rendelete (2020. július 23.) az ikaridinnak a 19. terméktípusba tartozó biocid termékekben felhasználható létező hatóanyagként történő jóváhagyásáról (EGT-vonatkozású szöveg)

text:
                  24.7.2020

                  HU

                  Az Európai Unió Hivatalos Lapja

                  L 239/9

         A BIZOTTSÁG (EU) 2020/1086 VÉGREHAJTÁSI RENDELETE
         (2020. július 23.)
         az ikaridinnak a 19. terméktípusba tartozó biocid termékekben felhasználható létező hatóanyagként történő jóváhagyásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 89. cikke (1) bekezdésének harmadik albekezdésére,
         mivel:

                     (1)

                     Az 1062/2014/EU felhatalmazáson alapuló bizottsági rendelet (2) megállapítja azon létező hatóanyagok jegyzékét, amelyeket a biocid termékekben való felhasználásuk jóváhagyásának lehetősége szempontjából értékelni kell. E jegyzékben az ikaridin is szerepel.

                     (2)

                     Sor került az ikaridinnak a 98/8/EK európai parlamenti és tanácsi irányelv (3) V. melléklete szerint a 19. terméktípusba (rovarriasztó és -csalogató szerek) tartozó biocid termékekben való felhasználás tekintetében történő értékelésére, amely terméktípus megfelel az 528/2012/EU rendelet V. mellékletében meghatározott 19. terméktípusnak.

                     (3)

                     Az ügyben Dániát jelölték referens tagállamnak, amely ország értékelő illetékes hatósága 2011. január 14-én benyújtotta a Bizottságnak az értékelő jelentést és a kapcsolódó ajánlásait.

                     (4)

                     Az 1062/2014/EU felhatalmazáson alapuló rendelet 7. cikkének (2) bekezdése értelmében a biocid termékekkel foglalkozó bizottság 2019. december 10-én elfogadta az Európai Vegyianyag-ügynökség véleményét (4), amelynek során figyelembe vette az értékelő illetékes hatóság következtetéseit.

                     (5)

                     Az 528/2012/EU rendelet 90. cikkének (2) bekezdése értelmében azokat a hatóanyagokat, amelyek tagállamok által végzett értékelése 2013. szeptember 1-jéig lezárult, a 98/8/EK irányelvben meghatározott feltételek szerint kell értékelni. Az ügynökség véleménye szerint a 19. terméktípusba tartozó, ikaridint tartalmazó biocid termékek – a felhasználásukra vonatkozó bizonyos előírások és feltételek betartása esetén – várhatóan megfelelnek a 98/8/EK irányelv 5. cikkében meghatározott követelményeknek.

                     (6)

                     Ezért helyénvaló jóváhagyni az ikaridinnak a 19. terméktípusba tartozó biocid termékekben az említett előírások és feltételek betartása mellett történő felhasználását.

                     (7)

                     Mivel az 528/2012/EU rendelet 90. cikkének (2) bekezdése értelmében azokat a hatóanyagokat, amelyek tagállamok által végzett értékelése 2013. szeptember 1-jéig lezárult, a 98/8/EK irányelvben meghatározott feltételek szerint kell jóváhagyni, az irányelv által meghatározott gyakorlat alapján a jóváhagyás 10 évre adható meg.

                     (8)

                     Egy adott hatóanyag jóváhagyását megelőzően észszerű időtartamot kell biztosítani arra, hogy az érdekelt felek megtehessék az új követelmények teljesítéséhez szükséges előkészítő intézkedéseket.

                     (9)

                     Az ebben a rendeletben előírt intézkedések összhangban vannak a biocid termékekkel foglalkozó állandó bizottság véleményével,

               ELFOGADTA EZT A RENDELETET:

            1. cikk
            A Bizottság jóváhagyja, hogy az ikaridint a 19. terméktípusba tartozó biocid termékekben – a mellékletben szereplő előírások és feltételek betartása mellett – hatóanyagként felhasználják.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. július 23-án.

                  a Bizottság részéről

                  az elnök

               Ursula VON DER LEYEN

            (1)  HL L 167., 2012.6.27., 1. o.

            (2)  A Bizottság 1062/2014/EU felhatalmazáson alapuló rendelete (2014. augusztus 4.) a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.).

            (3)  Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról (HL L 123., 1998.4.24., 1. o.).

            (4)  Biocidal Products Committee Opinion on the application for approval of the active substance Icaridin, Product type: 19, ECHA/BPC/229/2019, adopted on 10 December 2019 (A biocid termékekkel foglalkozó bizottság szakvéleménye az ikaridin hatóanyag jóváhagyása iránti kérelemről, terméktípus: 19, ECHA/BPC/229/2019, elfogadva: 2019. december 10-én).

            MELLÉKLET

                           Közhasználatú név

                           IUPAC-név,

                           Azonosító szám

                           A hatóanyag minimális tisztasági foka
                            (1)

                           Jóváhagyás dátuma

                           Jóváhagyás lejárta

                           Terméktípus

                           Különös feltételek

                        Ikaridin

                        IUPAC-név:
                        (RS)-sec-butil (RS)-2-(2-hidroxietil)piperidin-1-karboxilát
                        EK-szám: 423-210-8
                        CAS-szám: 119515-38-7

                        97 % (m/m)

                        2022. február 1.

                        2032. január 31.

                        19

                        Biocid termékek esetében az engedélyezés feltételei a következők:

                                    a)

                                    a termék értékelése során különös figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki;

                                    b)

                                    az olyan termékek esetében, amelyek használata során az anyagból szermaradékok képződhetnek az élelmiszerekben és a takarmányokban, meg kell vizsgálni, hogy – összhangban a 470/2009/EK európai parlamenti és tanácsi rendelettel  (2) vagy a 396/2005/EK európai parlamenti és tanácsi rendelettel  (3) – szükség van-e új maradékanyag-határértékek (MRL) meghatározására vagy a meglévők módosítására, és minden megfelelő kockázatcsökkentő intézkedést meg kell hozni az alkalmazandó határértékek betartásának biztosítására;

                                    c)

                                    az értékelt felhasználásokra vonatkozóan azonosított kockázatokra tekintettel a termék értékelése során különös figyelmet kell fordítani azokra a kétéves kor alatti gyermekekre, akik bőrön keresztül és másodlagosan érintkeztek a szerrel.

               (1)  Az ebben az oszlopban jelzett tisztaság az értékelt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.

               (2)  Az Európai Parlament és a Tanács 2009. május 6-i 470/2009/EK rendelete az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről, és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról (HL L 152., 2009.6.16., 11. o.).

               (3)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.).


title: A Bizottság (EU) 2021/179 végrehajtási rendelete (2021. február 8.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Dalmatinska panceta” [OFJ])

text:
                  2021.2.16.

                  HU

                  Az Európai Unió Hivatalos Lapja

                  L 53/97

         A BIZOTTSÁG (EU) 2021/179 VÉGREHAJTÁSI RENDELETE
         (2021. február 8.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Dalmatinska panceta” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Horvátország kérelmét (2) a „Dalmatinska panceta” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Dalmatinska panceta” elnevezést be kell jegyezni,

               ELFOGADTA EZT A RENDELETET:

            1. cikk
            A „Dalmatinska panceta” (OFJ) elnevezés bejegyzésre kerül.
            Az első albekezdésben említett elnevezés egy, a 668/2014/EU bizottsági végrehajtási rendelet (3) XI. mellékletének 1.2. osztályába – Húsipari termékek (főzve, sózva, füstölve stb.) – tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 8-án.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  HL C 309., 2020.9.18., 13. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).